Fis-6 ta' April 2016, il-Kumitat tar-Rappreżentanti Permanenti qabel, f'isem il-Kunsill, dwar il-pożizzjoni ta' negozjar tiegħu għar-regolament propost dwar il-Gwardja Ewropea tal-Fruntiera. Fuq il-bażi ta' dan il-mandat, il-presidenza Netherlandiża ser tibda negozjati mal-Parlament Ewropew hekk kif dan ikun adotta l-pożizzjoni tiegħu. Klaas Dijkhoff, Ministru għall-Migrazzjoni tan-Netherlands u President tal-Kunsill, laqa' l-ftehim b'sodisfazzjon: "Il-Gwardja Ewropea tal-Fruntiera huwa mezz utli u neċessarju biex jitjiebu l-kontrolli fil-fruntieri esterni komuni tagħna. Neħtieġu kontrolli effettivi tal-fruntieri biex nimmaniġġjaw aħjar il-flussi tal-migrazzjoni u biex intejbu s-sigurtà għaċ-ċittadini tagħna. Ninsab sodisfatt li l-urġenza ta' din il-miżura ġiet rikonoxxuta u li konna kapaċi naslu għal ftehim fil-ħin." L-għan ewlieni tal-Gwardja Ewropea tal-Fruntiera huwa li tiżgura u timplimenta, bħala responsabbiltà kondiviża, il-ġestjoni integrata Ewropea tal-fruntieri esterni bil-ħsieb li jkun hemm ġestjoni effettiva tal-migrazzjoni u li jiġi żgurat livell għoli ta' sigurtà fl-UE, filwaqt li jitħares il-moviment liberu intern fl-UE. Hija ser tkun magħmula minn aġenzija Ewropea għall-gwardja tal-fruntiera u tal-kosta (l-aġenzija Frontex attwali b'kompiti miżjuda) u mill-awtoritajiet nazzjonali responsabbli għall-ġestjoni tal-fruntiera. L-Aġenzija mġedda tkun tiffoka l-attivitajiet tagħha fuq l-istabbiliment ta' strateġija operazzjonali għall-ġestjoni integrata Ewropea tal-fruntieri u fuq l-assistenza fl-implimentazzjoni tagħha mill-istati membri kollha kkonċernati. Il-mezzi għal dan il-kompitu jinkludu: il-ħatra ta' uffiċjali ta' kollegament tal-aġenzija fl-istati membri; it-tfassil ta' valutazzjoni tal-vulnerabbiltà fir-rigward tal-kapaċità tal-istati membri fil-kontroll tal-fruntiera; l-organizzazzjoni ta' operazzjonijiet konġunti u interventi rapidi fil-fruntiera; assistenza lill-Kummissjoni fil-koordinament ta' timijiet ta' appoġġ għall-ġestjoni tal-migrazzjoni meta stat membru jħabbat wiċċu ma' pressjonijiet migratorji sproporzjonati fiż-żoni tal-hotspots fil-fruntiera esterna tiegħu; li jiġi żgurat it-twettiq prattiku ta' miżuri f'sitwazzjonijiet ta' emerġenza; li jkun previst akkomunament obbligatorju ta' riżorsi umani bl-istabbiliment ta' riżerva rapida ta' mill-inqas 1500 gwardja tal-fruntiera; l-organizzazzjoni, il-koordinament u t-tmexxija ta' operazzjonijiet u interventi ta' ritorn (stabbiliment ta' Uffiċċju tar-Ritorn fi ħdan l-Aġenzija); il-promozzjoni ta' kooperazzjoni ma' pajjiżi terzi, permezz ta' koordinament tal-kooperazzjoni operazzjonali bejniethom u l-istati membri dwar il-ġestjoni tal-fruntieri. Biex jitjiebu l-funzjonijiet tal-gwardji tal-kosta, hija maħsuba kooperazzjoni aħjar bejn l-aġenziji. Għal din ir-raġuni, il-mandati tal-Aġenzija Ewropea għall-Kontroll tas-Sajd u l-Aġenzija Ewropea għas-Sigurtà Marittima ser jiġu allinjati mal-Gwardja l-ġdida Ewropea tal-Fruntiera. Għalhekk, il-Kumitat tar-Rappreżentanti Permanenti qabel ukoll dwar il-pożizzjonijiet tan-negozjar tiegħu dwar iż-żewġ proposti relatati li jemendaw ir-Regolamenti li jistabbilixxu ż-żewġ aġenziji. Il‐passi li jmiss In-negozjati mal-Parlament Ewropew ser jibdew hekk kif dan jadotta l-pożizzjoni tiegħu. L-intenzjoni tal-Presidenza hija li jintlaħaq qbil politiku qabel tmiem il-mandat tagħha, kif mitlub mill-Kunsill Ewropew tat-18 u d-19 ta' Frar 2016. Il-proposta, li hija parti mill-pakkett leġislattiv dwar il-fruntieri, ġiet ippreżentata mill-Kummissjoni fil-15 ta' Diċembru 2015. Mandat għan-negozjati dwar ir-regolament dwar il-Gwardja Ewropea tal-Fruntiera Mandat għan-negozjati dwar l-emenda tal-Aġenzija Ewropea għall-Kontroll tas-Sajd Mandat għan-negozjati dwar l-emenda tal-Aġenzija Ewropea għas-Sigurtà Marittima Tisħiħ tal-fruntieri esterni tal-UE